text: Беларускі ПЭН-цэнтр разам з Культурным центрам "Корпус" і ініцыятывай РосУзник запрашае на сустрэчу, прысвечаную Алегу Сянцову — украінскаму кінарэжысёру, сцэнарысту і пісьменніку.
  У праграме: кароткая лекцыя Максіма Жбанкова пра ўкраінскі кінематограф і месца Сянцова ў ім, аповед Яны Ганчаровай пра перапіску з Алегам Сянцовым і сітуацыю з іншымі палітзняволенымі, прагляд фільма Алега Сянцова «Гамер» і дыскусія.
  Сустрэча адбудзецца 26 лютага, пачатак у 20:00. Культурны цэнтр Корпус (праспект Машэрава 9, корпус 8).﻿
  Гэтае мерапрыемства будзе цікава неабыякавым і людзям з абвостраным пачуццём справядлівасці: можна будзе даведацца, хто такі Алег Сянцоў і за што ён атрымаў 20 год калоніі строгага рэжыма, а таксама што думае пра ўсё гэта сам Алег. Яна Ганчарова, якая перапісваецца з Алегам, раскажа пра ягоныя лісты. Вы не толькі даведаецеся, як дапамагчы Алегу і ягонай сям'і, але і зможаце напісаць яму ліст проста падчас сустрэчы. Паверце, лісты шмат значаць для палітзняволеных, бо ўвасабляюць вашую падтрымку і салідарнась;
  Таксама запрашаюцца аматары кіно: Максім Жбанкоў абазначыць месца Алега ў кінематографе Украіны, а таксама адкажа на пытанні гледачоў пасля прагляду дэбютнага фільма Алега Сянцова "Гамер" — стужка ўдзельнічала у міжнародных кінафестывалях і была высока адзначаная крытыкамі;
  Аматары літаратуры змогуць набыць кнігу Алега (а выручаныя сродкі будуць накіраваныя сям'і Сянцова). Апавяданні Алега Сянцова ўпершыню будуць прэзентаваныя па-беларуску.
  Сустрэча пройдзе ў межах сусветнай акцыі, арганізаванай PEN America 26 лютага, у гадавіну анэксіі Крыма. У гэты дзень па ўсім свеце пройдуць чытанні, пратэсты і іншыя мерапрыемствы ў падтрымку Алега Сянцова і іншых палітычных зняволеных, якія адбываюць тэрміны ў Расіі.